《晓出茂州北门历双溪口陟土地岭》
清代·查礼

晓出茂郡城，乱山峙屏障，沙径多转折，东指复北向。

山脚汇双流，石漱桃花浪。缘溪策马行，登陟穷怪状。

迢迢岭路遥，竹青遍山放。寒翠吐晴烟，渺似春阴酿。

盘旋到岭头，孤云低可傍。回首见九峰，雪朗神气王。

地僻少人过，振衣独俯仰。啸声落虚空，兴逸心愈旷。

作者简介：查礼（1716—1783）原名为礼，又名学礼，字恂叔，号俭堂，一号榕巢，又号铁桥，顺天宛平人，清朝大臣。少劬学。乾隆元年，应博学鸿词科，报罢。入赀授户部主事，拣发广西，补庆远同知。举卓异，上命督抚举堪任知府者。巡抚定长、李锡秦先后以礼荐。十八年，擢太平知府，母忧去。服阕，补四川宁远。